DA wil BLF se deelname aan verkiesing stuitAndile Mngxitama (Foto: Facebook) Die Demokratiese Alliansie het Sondag met ŉ petisie begin om Andile Mngxitama se Black First Land First (BLF) te verhoed om, weens rassistiese kommentaar, aan vanjaar se algemene verkiesing deel te neem. “Die BLF het bewys dat hy ŉ groep onbekeerlike rassiste is wie se missie dit is om Suid-Afrikaners oor rassegrense heen te verdeel en die grondwetlike waardes wil ondermyn dat ‘Suid-Afrika aan almal behoort wat in die land woon’,” het Luyolo Mphithi, leier van die DA-jeug, gesê. “Ons doen ŉ beroep op die mense van Suid-Afrika om dié petisie te ondersteun ter wille van ‘Een Suid-Afrika vir Almal’,” het hy bygevoeg. Die Onafhanklike Verkiesingskommissie (OVK) het ook ŉ belangrike rol om te speel in dié verband, het Mphithi bygevoeg. “Die OVK kan nie met ŉ goeie gewete aanvaar dat ŉ party, wat homself verlustig in die afsterwe van leerders by Hoërskool Driehoek, op die stembrief geplaas en die geleentheid gebied word om aan die land se verkiesing deel te neem nie.” Die DA het die BLF ook by die Menseregtekommissie verkla en versoek dat die saak bespoedig sal word, sodat die DA ook dié verslag as basis kan gebruik vir sy saak by die OVK sodat die BLF verhoed kan word om aan die verkiesing deel te neem. “Dis belangrik dat alle Suid-Afrikaners teen politieke verdeling moet opstaan. Die DA sal nooit die projek van versoening laat vaar nie. ‘Eenheid in diversiteit’ moet nie net woorde wees nie, dit is ŉ oproep tot aksie en ons almal moet daaraan deelneem,” het Mphithi gesê.